MEDDELELSE FRA KOMMISSIONEN TIL EUROPA-PARLAMENTET i henhold til artikel 251, stk. 2, andet afsnit, i EF-traktaten om den fælles holdning vedtaget af Rådet med henblik på vedtagelse af Europa-Parlamentets og Rådets forordning om sundhedsbestemmelser for animalske biprodukter, som ikke er bestemt til konsum

1. BAGGRUND

Dato for oversendelse af forslaget til Europa-Parlamentet og Rådet (KOM(2000) 574 endelig 2000/259 COD): // 19.10.2000

Dato for udtalelse fra Det Økonomiske og Sociale Udvalg: // 26.04.2001

Dato for Europa-Parlamentets udtalelse ved førstebehandlingen: // 12.06.2001

Dato for vedtagelse af fælles holdning: // 20.11.2001.

2. FORMÅLET MED KOMMISSIONENS FORSLAG

Hovedformålet med det første forslag er at forbyde genanvendelse i foderkæden af bestemte animalske biprodukter, nemlig døde dyr og kasseret animalsk materiale. Den eneste råvare, der må anvendes til fremstilling af foder, vil i så fald være materiale af dyr, der er erklæret egnede til konsum.

Forslaget omfatter desuden følgende:

- Indførelse af en række alternative metoder til anvendelse og bortskaffelse af animalske biprodukter

- Strengere regler om kontrol af animalske biprodukter og deres sporbarhed

- En sammenkædning med EF-miljøbestemmelserne

- Nye retlige rammer for sektoren for animalske biprodukter

- En forenkling af de eksisterende EF-bestemmelser, idet der er tale om en konsolideret retsakt, som omhandler alle animalske biprodukter, der ikke er bestemt til konsum.

3. BEMÆRKNINGER TIL DEN FÆLLES HOLDNING

3.1. Generelle bemærkninger til den fælles holdning

Den fælles holdning, der blev vedtaget af Rådet med kvalificeret flertal, ændrer ikke de grundlæggende mål i forordningsforslaget, og i den er indarbejdet hovedparten af de ændringsforslag, Europa-Parlamentet vedtog ved førstebehandlingen. En del af ændringsforslagene er blevet medtaget i deres helhed, og resten er blevet omformuleret, så de var tilfredsstillende for alle medlemsstaterne. Europa-Parlamentet og Kommissionen er dog ikke uenige om forordningens grundlæggende principper. Der er bl.a. almindelig enighed om følgende:

- princippet om, at det kun er animalske biprodukter, fremstillet af dyr, der er erklæret egnet til konsum, som må anvendes som dyrefoder

- forbuddet mod genanvendelse inden for samme art

- behovet for at gøre visse bestemmelser strammere for at forbedre kontrollen af animalske biprodukter og deres sporbarhed

- behovet for, at forordningen er mere fleksibel, så bestemmelserne kan tilpasses i lyset af den tekniske udvikling og ny videnskabelig viden og under særlige omstændigheder.

Nogle få af Europa-Parlamentets ændringsforslag er ikke blevet medtaget i den fælles holdning. Det drejer sig om de samme ændringsforslag, som heller ikke Kommissionen gik ind for.

Rådet vedtog med kvalificeret flertal den fælles holdning. To medlemsstater stemte imod, fordi forordningen ikke udtrykkeligt forbyder anvendelsen af forarbejdede animalske proteiner og fedtstoffer i foder, og fordi forordningen forbyder fodring med affaldsfoder af køkken- og madaffald.

3.2. Specifikke bemærkninger til den fælles holdning

3.2.1. Foder

Rådet er enigt med Europa-Parlamentet om forbuddet mod genanvendelse inden for samme art.

Ifølge den fælles holdning er det nu muligt at fastsætte undtagelser fra nævnte forbud, så fisk må fodres med fiskemel, og pelsdyr må fodres med produkter fremstillet af slagtekroppe af pelsdyr. En sådan undtagelse må kun gives efter videnskabelig rådgivning.

Kommissionen går ind for den fælles holdning. Efter Kommissionens opfattelse hidrører den potentielle risiko ved fiskeopdræt fra genbrug af fiskeaffald fra opdræt af samme art. Kommissionen ønsker således at gøre det klart, at forbuddet i artikel 22, stk. 1, litra a), i den fælles holdning anvendes artsspecifikt og derfor ikke anvendes vedrørende fodring af opdrættede fisk med fiskemel, når blot fiskemelet er fremstillet af andre arter.

3.2.2. Køkken- og madaffald

Rådet er enigt med Europa-Parlamentet i, at forordningen bør indeholde regler om anvendelse og bortskaffelse af køkken- og madaffald. Køkken- og madaffald er derfor indføjet i forordningens anvendelsesområde, men kun når det er bestemt til specifikke formål, således at man undgår overlapning med miljøbestemmelserne og undgår udformning af nye miljøbestemmelser om biologisk nedbrydeligt affald. Der indsættes en definition af køkken- og madaffald. Definitionen omfatter også køkken- og madaffald fra husholdninger for at sikre sammenhængen med de kommende bestemmelser om klassisk svinepest, som Rådet vedtog den 23. oktober 2001. Det gøres klart, at køkken- og madaffald fra internationale transportmidler tilhører den højeste risikogruppe (kategori 1) og skal destrueres, således som det i forvejen kræves i henhold til de eksisterende EF-bestemmelser.

Rådet kan imidlertid ikke acceptere Europa-Parlamentets ændringsforslag 102 og den del af ændringsforslag 103, der går ud på fortsat at tillade fodring med affaldsfoder af køkken- og madaffald.

Kommissionen støtter den fælles holdning på dette punkt. Vedrørende fodring med affaldsfoder af køkken- og madaffald skal det for det første bemærkes, at en sådan praksis ikke er i overensstemmelse med forbuddet mod genanvendelse inden for samme art og med ønsket om fødevareingrediensernes totale sporbarhed, som begge er elementer, Parlamentet kraftigt har efterlyst. For det andet viser dioxinkrisen for nylig og de aktuelle udbrud af mund- og klovesyge klart, hvorfor denne foderpraksis ikke bør fortsætte. Det bør bemærkes, at den fælles holdning ikke udelukker fodring med animalsk affald, som hidrører fra industrielle fødevarevirksomheder, hvor produkternes sporbarhed kan sikres. Af hensyn til gennemsigtighed, klarhed og retssikkerhed bør forbuddet træde i kraft samtidig med de kommende bestemmelser om klassisk svinepest (dvs. 31.10.2002).

3.2.3. Krydskontaminering

Rådet er enigt med Europa-Parlamentet i, at der er behov for at indføre supplerende og strengere krav for at undgå krydskontaminering.

Kommissionen støtter Rådets holdning på dette punkt.

3.2.4. Sporbarhed

Rådet er enigt med Europa-Parlamentet i, at der er behov for at indføre supplerende krav for at forbedre produkternes sporbarhed eller for at styrke de krav til sporbarhed, som Kommissionens forslag indeholdt. Rådet kan dog ikke acceptere kravet om mærkning af uforarbejdede animalske biprodukter af kategori 1 og 2, da det ikke menes at gavne yderligere, eller at det lader sig gøre i praksis, at mærke døde dyr eller gylle.

Kommissionen kan acceptere Rådets holdning, da mærkning af visse uforarbejdede kategori 1-materialer, f.eks. specificeret risikomateriale (SRM), i forvejen er omfattet af TSE-forordningen (EF) nr. 999/2001, og da supplerende mærkning af døde drøvtyggere ikke ville være i overensstemmelse med TSE-forordningen, som indeholder en undtagelse fra dette krav. Det skal endvidere bemærkes, at supplerende regler om mærkning, herunder muligheden for at udvide mærkningen til at omfatte andre råvarer, kan fastsættes efter udvalgsproceduren i bilag II til forordningen om animalske biprodukter.

3.2.5. Forbrænding/ændring af bortskaffelsesmetoder

Rådet er enigt med Europa-Parlamentet i, at der er behov for at fastsætte folkesundhedsmæssige krav til forbrændingsanlæg, som ikke er omfattet af direktiv 2000/76/EF om forbrænding af affald, og at indføre mulighed for at ændre den godkendte metode til bortskaffelse under hensyntagen til ny videnskabelig rådgivning.

Kommissionen støtter Rådets holdning på dette punkt.

3.2.6. Undtagelse vedrørende forbrænding og nedgravning

Rådet er enigt med Europa-Parlamentet i, at der er behov for at indføre en undtagelse vedrørende forbrænding og nedgravning af døde dyr og specificeret risikomateriale i fjerntliggende områder og i tilfælde af udbrud af alvorlige overførbare sygdomme som følge af faren for at sprede sundhedsrisici eller som følge af manglende bortskaffelseskapacitet.

Kommissionen støtter Rådets holdning på dette punkt.

3.2.7. Afsmeltet fedt, fedtderivater og gødningsstoffer

Rådet er enigt med Europa-Parlamentet i, at der er behov for at forbyde anvendelse af afsmeltet fedt fra kategori 2-materiale til fremstilling af fedtderivater til kosmetik- og medicinalindustrien. Rådet kan dog ikke acceptere Europa-Parlamentets ændringsforslag 88 vedrørende restriktioner af import af fedt af drøvtyggere som følge af TSE-risiko, da dette er omfattet af TSE-forordningen (EF) nr. 999/2001.

Rådet er endvidere enigt i, at forordningen bør omfatte særlige bestemmelser om afsætning og import af organiske gødningsstoffer, jordforbedringsmidler og fedtderivater, som er fremstillet af kategori 2-materiale. Medlemsstaterne kan opretholde deres nationale lovgivning, indtil der vedtages EF-regler på grundlag af videnskabelig rådgivning.

Kommissionen støtter Rådets holdning på dette punkt.

3.2.8. Eksport og transit

Rådet er enigt med Europa-Parlamentet om forbuddet mod eksport af kategori 1- og kategori 2-materiale. Visse animalske produkter, f.eks. jagttrofæer, der er fremstillet af kategori 1-materiale, gylle og forarbejdet gylle, organiske gødningsstoffer og fedtderivater, som tilhører eller er fremstillet af kategori 2-materiale, eksporteres dog nu til tredjelande (og importeres fra dem) på betingelser, der er fastsat i EF-bestemmelser, som er indarbejdet i forordningen. Det gøres derfor klart i kompromisteksten, at disse ændringer ikke berører reglerne om de pågældende produkter. Rådet er desuden enigt med Europa-Parlamentet i, at der er behov for at gøre det klart, at kravene til afsætning af produkter også skal gælde eksport.

Dertil kommer, at Rådet er enigt i, at forordningen bør indeholde minimumsnormer for produkters transit gennem Fællesskabet.

Kommissionen støtter Rådets holdning på dette punkt.

3.2.9. Anvendelsesdato

Rådet er enigt med Europa-Parlamentet i, at forordningens ikrafttrædelsesdato rykkes frem, og at medlemsstaterne skal sende Kommissionen en rapport om den faktiske gennemførelse af forordningen.

Kommissionen støtter Rådets holdning på dette punkt.

3.2.10. Andet

Rådet er desuden enigt med Europa-Parlamentet om følgende:

- Styring af temperaturen for uforarbejdet kategori 3-materiale under opbevaring og transport.

- Krav til mærkning af importerede råvarer til selskabsdyrfoder fremstillet af hormonbehandlede dyr.

- Klarere regler om muligheden for at tillade tilsvarende procesvilkår for gylle under hensyntagen til videnskabelig rådgivning. Rådet mener, det er for tidligt at henvise til en overensstemmelsesoversigt, før den videnskabelige komité har foretaget en evaluering. Den del af ændringsforslag 92, der omhandler et sådant skema, er derfor ikke blevet taget i betragtning af Rådet. Den del af Europa-Parlamentets ændringsforslag 62, som går ud på at undtage fast husdyrgødning og kompost fra forbuddet mod spredning på græsningsarealer, er ikke blevet taget i betragtning af Rådet, da gylle i enhver form i forvejen er undtaget fra forbuddet, og da der ikke er nogen begrundelse for at undtage kompost fra den generelle politik vedrørende spredning af proteinholdigt materiale på græsningsarealer.

- Strengere krav til anvendelse af blod i foder.

- Klarere formulering af en række betragtninger, artikler og bilag.

Rådet er endvidere enigt i følgende:

- Klarere regler om, at medlemsstaterne kan regulere import og markedsføring af produkter, som forordningens bilag VII og VIII ikke indeholder bestemmelser om.

- Større fleksibilitet med hensyn til transport af gylle.

- Tilladelse til at fodre truede ådselsæderarter med hele kroppe af døde dyr ifølge passende bestemmelser, der skal vedtages af Kommissionen.

- Indførelse af en række redaktionelle ændringer, der gør forordningen klarere.

Endelig tager Rådets kompromistekst ikke hensyn til nogle få af Europa-Parlamentets ændringsforslag vedrørende betragtninger, idet de ikke modsvares af bestemmelser i den dispositive del eller ikke stemmer overens med bestemmelser i forordningens dispositive del (ændringsforslag 3, 4, 6, 10 og 12) eller ikke er korrekte (ændringsforslag 11).

Kommissionen har ingen invendinger. Kommissionen støtter dog den del af Europa-Parlamentets ændringsforslag 11, som tager sigte på at fjerne henvisningen til øget produktivitet.

4. KONKLUSION

Kommissionen støtter formandskabets dokument om den fælles holdning, der er vedtaget af Rådet med kvalificeret flertal.

5. ERKLÆRINGER FRA KOMMISSIONEN

Erklæringerne fra Kommissionen på mødet i Rådet (landbrug) den 19. juni 2001 findes i bilaget til denne meddelelse.

BILAG

ERKLÆRINGER FRA KOMMISSIONEN

Ad artikel 12 (fortolkning af direktiv 2000/76/EF om forbrænding)

Kommissionen vil i de seks måneder, der følger efter vedtagelsen, give vejledning vedrørende fortolkningen af artikel 2, litra a), nr. vii), i direktiv 2000/76/EF med henblik på at tydeliggøre dette direktivs anvendelsesområde i forbindelse med bortskaffelse af animalske biprodukter, herunder den retlige mulighed for at bortskaffe specificeret risikomateriale i lavkapacitetsforbrændingsanlæg, samtidig med, at den overvejer, hvilken fremgangsmåde, der skal anvendes på lang sigt. Desuden vil Kommissionen i samme periode vurdere SEAC's risikovurdering af de mulige risici ved anvendelsen af små forbrændingsanlæg til bortskaffelse af den slags materiale.

Ad artikel 22 (forbud mod genanvendelse inden for samme art)

Kommissionen påtager sig inden forordningen vedtages at indhente udtalelse fra Den Videnskabelige Styringskomité om, hvorvidt fodring af opdrættet fisk med foder, der stammer fra fisk, og fodring af pelsdyr med foder, der stammer fra pelsdyr, kan udgøre en risiko for dyrs eller menneskers sundhed. Hvis der i henhold til Den Videnskabelige Styringskomités udtalelse ikke foreligger nogen risiko, vil Kommissionen snarest muligt foreslå en undtagelse, der giver mulighed for, at en sådan praksis kan fortsætte, i overensstemmelse med proceduren i artikel 33, stk. 2.

Ad artikel 24 (nedgravning og afbrænding af kroppe af drøvtyggere, der indeholder specificeret risikomateriale)

Kommissionen vil gøre sit yderste for at fremsætte forslag så hurtigt som muligt med henblik på vedtagelse af detaljerede ordninger for gennemførelsen af artikel 24 efter videnskabelig udtalelse. Disse forslag vil på baggrund af videnskabelige udtalelser fastsætte sikre metoder for afbrænding og nedgravning af animalske biprodukter, herunder TSE-inficeret materiale. Hvis det er relevant, vil ordningerne fastsætte, at afbrænding og nedgravning skal foregå på sådanne måder, der er i overensstemmelse med målsætningerne i artikel 4 i direktiv 75/442/EØF, som ændret.

Ad artikel 32 (overgangsforanstaltninger)

Kommissionen vil, hvor det er berettiget og hensigtsmæssigt, foreslå overgangsforanstaltninger, så der bliver tid til at tilpasse sig de nye krav i forordningen, navnlig med hensyn til lavkapacitetsforbrændingsanlæg og forarbejdningsanlæg.

Ad artikel 23 (undtagelse vedrørende fodring af ådselædende dyr)

Kommissionen vil foreslå passende regler for anvendelsen af kategori 1-materiale til fodring af ådselædende dyr under artikel 23, samt ændringer, der skal foretages som følge heraf i bilaget til TSE-forordningen; disse regler og ændringer vedtages efter udvalgsprocedurerne.

Ad bilag VII og VIII (handel og import)

Kommissionen vil gennemgå de detaljerede bestemmelser for handel og import i lyset af de bemærkninger, der er modtaget fra medlemsstaterne, og vil om nødvendigt foreslå, at der snarest muligt efter forordningens ikrafttræden foretages tekniske ændringer, der vedtages efter udvalgsprocedurerne.